Diari Oficial de la Generalitat Valenciana


Sumari del DOGV 9865, del 06-06-2024 (2024/5232)

RESOLUCIÓ de 3 de juny de 2024, de la Direcció General de Treball, Cooperativisme i Seguretat Laboral, per la qual es convoquen subvencions en matèria de col·laboració institucional, a través d'accions sectorials i intersectorials mitjançant programes o actuacions en matèria de prevenció de riscos laborals a la Comunitat Valenciana, per a l'exercici 2024.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9865

Data del DOGV
:   06-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5232


Data del document
:   03-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 3 de juny de 2024, de la Direcció General de Treball, Cooperativisme i Seguretat Laboral, per la qual es convoquen subvencions en matèria de col·laboració institucional, a través d'accions sectorials i intersectorials mitjançant programes o actuacions en matèria de prevenció de riscos laborals a la Comunitat Valenciana, per a l'exercici 2024. [2024/5232]  
L'Orde 3/2023, de 15 de maig, de la Conselleria d'Economia Sostenible, Sectors Productius, Comerç i Treball, establix les bases reguladores per a la concessió de subvencions en matèria de col·laboració institucional, a través d'accions sectorials i intersectorials mitjançant programes o actuacions en matèria de prevenció de riscos laborals a la Comunitat Valenciana (DOGV 9599, 19.05.2023, de bases reguladores en les referències posteriors a esta norma).  
  
La Llei 38/2003, de 17 de novembre, general de subvencions (d'ara en avant, LGS), establix, en el seu article 23, que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent.  
La Llei de pressupostos de la Generalitat per a 2024 inclou, dins de l'annex de transferències i subvencions, la línia de subvenció S0460 denominada «Subvenció Col·laboració Institucional», amb una dotació màxima de 500.000,00 euros.  
Mitjançant esta resolució, es convoquen per a l'exercici 2024 les ajudes a les organitzacions empresarials i sindicals de la Comunitat Valenciana per al foment de la col·laboració institucional a través d'accions sectorials i intersectorials, mitjançant programes o actuacions en matèria de prevenció de riscos laborals a la Comunitat Valenciana, vinculades als objectius i les accions de l'Estratègia valenciana de seguretat i salut en el treball vigent en el moment de la publicació d'esta convocatòria i a l'empara de les bases reguladores d'estes ajudes, i en els termes i les condicions delimitats en esta convocatòria.  
  
L'objectiu d'estes subvencions és que la promoció de la prevenció de riscos laborals siga eficaç, amb la finalitat última de reduir al mínim la sinistralitat laboral en l'àmbit de la Comunitat Valenciana.  
Per la Resolució de 28 de gener de 2024, de la subsecretària de la Conselleria d'Educació, Universitats i Ocupació, es va aprovar el Pla estratègic de subvencions 2024-2027 de la Conselleria d'Educació, Universitats i Ocupació, i es van incloure entre les línies de subvenció les ajudes previstes en esta convocatòria.  
Esta convocatòria queda sotmesa, a més, en el que siga procedent, a l'LGS; el Reial decret 887/2006, de 21 de juliol, pel qual s'aprova el seu reglament (d'ara en avant, RLGS), i la normativa autonòmica que establixen els articles 159 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHPS).  
Per tot això, i de conformitat amb el que s'establix en l'article 160.4 de l'LHPS, en relació amb l'article 8 del Decret 10/2023, de 19 de juliol, del president de la Generalitat, pel qual es determinen el nombre, la denominació de les conselleries, i les atribucions pròpies; l'article 91 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat; el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, i les bases reguladores d'estes subvencions, concretament el seu article 11.2 que establix expressament que es delega la convocatòria d'estes subvencions en la persona titular de la direcció general competent en matèria de treball, resolc:  
  
  
Primer. Objecte i àmbit de la convocatòria  
L'objecte d'esta resolució és convocar en l'exercici 2024, en règim de concurrència competitiva, subvencions per al foment de la col·laboració institucional a través d'accions sectorials i intersectorials, mitjançant programes o actuacions en matèria de prevenció de riscos laborals a la Comunitat Valenciana, vinculades als objectius i les accions de l'Estratègia valenciana de seguretat i salut en el treball, vigent en el moment de la publicació d'esta convocatòria, d'acord amb els requisits establits en les bases reguladores d'estes subvencions.  
  
  
Segon. Finançament  
De conformitat amb el que s'establix en la Llei 8/2023, de 27 de desembre, de pressupostos de la Generalitat per a l'exercici 2024, esta convocatòria es finançarà amb càrrec al capítol IV del subprograma pressupostari 315A00 «Condicions de treball i administració de les relacions laborals» de la Direcció General de Treball, Cooperativisme i Seguretat Laboral, línia pressupostària S0460.000, fins a un import global màxim de 500.000,00 euros, procedents de fons propis de la Generalitat, per a este exercici 2024.  
  
Tercer. Entitats beneficiàries  
Podran acollir-se a estes subvencions, en aplicació de l'article 3 del Decret 193/2015, de 23 d'octubre, del Consell, pel qual s'aprova el Reglament de la Llei 7/2015, de 2 d'abril, de participació i col·laboració institucional de les organitzacions sindicals i empresarials representatives a la Comunitat Valenciana (d'ara en avant, RLPCI), totes les organitzacions empresarials i sindicals de la Comunitat Valenciana constituïdes a l'empara de la Llei 19/1977, d'1 d'abril, sobre regulació del dret d'associació sindical, o de la Llei orgànica 11/1985, de 2 d'agost, de llibertat sindical, independentment del seu percentatge de representativitat, amb l'única limitació del compliment dels requisits previstos en les bases reguladores.  
La condició d'organització empresarial o sindical de la Comunitat Valenciana serà comprovada d'ofici per la direcció general competent en matèria de treball, mitjançant consulta realitzada en les bases de dades corresponents, prenent com a referència la data de publicació d'esta convocatòria i amb els seus estatuts depositats en el corresponent depòsit d'estatuts d'organitzacions sindicals i empresarials amb anterioritat a esta data o, si és el cas, haver adquirit personalitat jurídica i plena capacitat d'obrar en els termes previstos en l'article 14 del Reial decret 416/2015, de 29 de maig, sobre depòsit d'estatuts de les organitzacions sindicals i empresarials.  
  
No podran ser beneficiàries d'estes subvencions les entitats en les quals concórrega alguna de les circumstàncies següents:  
a) Les previstes en l'article 13 de l'LGS.  
b) Haver sigut sancionades amb caràcter ferm en via administrativa, en els dos anys anteriors a la data de presentació de la sol·licitud, per la comissió d'infracció molt greu en matèria de seguretat i salut en el treball o per la comissió d'infracció greu en matèria de relacions laborals, consistent en la transgressió de la normativa sobre modalitats contractuals, contractes de duració determinada i temporals, mitjançant la seua utilització en frau de llei o respecte a persones, finalitats, supòsits i límits temporals diferents dels previstos legalment, reglamentàriament o mitjançant conveni col·lectiu quan estos punts puguen ser determinats per la negociació col·lectiva.  
c) Les entitats que no complisquen la condició de ser una organització empresarial o sindical de la Comunitat Valenciana en la data de publicació d'esta convocatòria.  
  
Quart. Obligacions de les entitats beneficiàries  
Sense perjuí de les obligacions generals que establix l'article 14 de l'LGS, amb caràcter específic seran obligacions de les entitats beneficiàries les que preveuen les bases reguladores i, especialment, les que disposa l'article 4 de les bases mencionades.  
  
Quint. Actuacions subvencionables  
Es consideren actuacions subvencionables les de difusió, promoció o foment en matèria de prevenció de riscos laborals, vinculades als objectius i les accions de l'Estratègia valenciana de seguretat i salut en el treball vigent en el moment de la publicació d'esta convocatòria, i dutes a terme en el període comprés entre el dia 1 de gener i el dia 30 de novembre de 2024.  
De manera específica, serà subvencionable la realització d'accions consistents en jornades, seminaris, tallers, conferències i altres actuacions de difusió, dirigides a persones empresàries o treballadores que presten els seus servicis en centres de treball situats a la Comunitat Valenciana, sempre que estiguen vinculades als objectius i les accions de l'Estratègia valenciana de seguretat i salut en el treball, vigent en el moment de la publicació d'esta convocatòria, i en particular les següents:  
a) La coordinació de les activitats empresarials de prevenció previstes en l'article 24 de la Llei 31/1995, de 8 de novembre, de prevenció de riscos laborals i en el Reial decret 171/2004, de 30 de gener, pel qual es desenvolupa este article 24.  
b) La sinistralitat en alguna de les set seccions d'activitat econòmica amb l'índex més elevat d'incidència total d'accidents amb baixa en jornada de treball a la Comunitat Valenciana i que el nombre total d'accidents de treball amb baixa en la secció d'activitat mencionada siga superior a 50, segons l'últim Informe anual disponible de sinistralitat elaborat per l'Institut Valencià de Seguretat i Salut en el Treball (INVASSAT).  
Els requisits mínims de les actuacions subvencionables seran els establits en les bases reguladores i especialment els previstos en l'article 6 d'estes bases. En cas que no es complisca algun dels requisits mínims assenyalats, procedirà la minoració o, si és el cas, el reintegrament de la subvenció que haja sigut concedida a l'organització beneficiària incomplidora, d'acord amb el que es preveu en l'article 25 de les bases reguladores.  
En matèria de subcontractació, caldrà ajustar-se al que es disposa en l'article 8 de les bases reguladores, i seran només subvencionables els gastos corresponents a accions subcontractades fins al límit del 50 % de la subvenció concedida.  
No seran subvencionables les actuacions de caràcter plurianual, enteses com les que s'inicien o finalitzen en una anualitat diferent de la d'esta convocatòria.  
Queden excloses de la concessió d'esta subvenció les activitats en matèria de prevenció de riscos laborals les beneficiàries de les quals, com a ocupadores, estan obligades a complir respecte del seu personal ocupat.  
  
Sext. Costos subvencionables  
a) Seran susceptibles de ser subvencionats aquells gastos en què l'entitat beneficiària haja incorregut des de l'1 de gener fins al 30 de novembre de l'exercici en què es concedisca la subvenció, que responguen de manera indubtable a la naturalesa de les activitats subvencionades i resulten estrictament necessaris per al seu desenvolupament i execució.  
b) En cap cas, el cost dels gastos subvencionables serà superior al valor de mercat.  
c) Tindran la consideració de gastos subvencionables:  
1. Els gastos per la participació de personal moderador, conferenciant i ponent de jornades, seminaris, tallers, conferències o similars a què es referix l'article 5.2 de les bases reguladores.  
Estos gastos s'hauran de desglossar degudament, identificant adequadament la persona la participació de la qual se subvencione, així com l'activitat en la qual haja participat, i s'aplicaran, a este efecte de concretar el gasto subvencionable màxim, els imports previstos per a les gratificacions per assistència a seminaris, cursos, etc. del Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris, o la norma que el substituïsca.  
2. Els gastos d'amortització d'equips informàtics, plataformes tecnològiques o les aules i altres superfícies propietat de la beneficiària, sempre que siguen utilitzades en el desenvolupament de les activitats subvencionades, els quals seran calculats segons normes de comptabilitat generalment acceptades, sempre que per a la seua compra o construcció no s'haja fet ús de subvencions públiques i el cost es referisca exclusivament al període subvencionable.  
3. Els gastos corresponents a l'arrendament de locals, espais o mitjans que no siguen propietat de la beneficiària, i queda exclòs l'arrendament financer, quan això siga necessari per a poder desenvolupar l'activitat subvencionada i sempre que es justifique prou la impossibilitat d'ús de les instal·lacions o els mitjans propis, la qual cosa s'ha d'acreditar mitjançant certificació firmada per la persona representant de l'entitat beneficiària.  
4. Els gastos de personal propi, incloent-hi els costos de la Seguretat Social, i els gastos de personal contractat o que puga contractar l'entitat beneficiària a l'efecte d'esta ajuda. Quan se subvencionen gastos de personal propi de l'organització beneficiària s'han d'acreditar en la justificació de l'ajuda les hores de treball dedicades a les diverses funcions desenvolupades, consignades en el document identificatiu de l'actuació, i deixar constància del mètode seguit per a establir estos costos.  
  
5. Els gastos financers són subvencionables si estan directament relacionats amb l'activitat subvencionada i són indispensables per a l'adequada preparació o execució d'esta activitat. No seran subvencionables els interessos deutors dels comptes bancaris.  
6. Els gastos de subministrament d'energia elèctrica, aigua, calefacció, missatgeria, correu, neteja i vigilància.  
7. Els tributs són gastos subvencionables quan la beneficiària de la subvenció els abone de manera efectiva. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
8. També es consideren costos subvencionables els honoraris, costos de les auditories dels comptes auditats. S'inclou exclusivament el cost corresponent a l'actuació de la persona auditora independent per a la justificació de la subvenció en els termes que preveuen les bases reguladores, que haurà de ser especificat convenientment, amb la distinció del cost que puga correspondre a qualsevol altra tasca desenvolupada per la persona auditora per a la beneficiària.  
d) Costos indirectes. D'acord amb el que es preveu en l'article 31.9 de l'LGS, els costos indirectes han de ser imputats per l'entitat beneficiària, a l'activitat subvencionada, en la part que corresponga raonablement d'acord amb els principis i les normes de comptabilitat generalment admesos i, en tot cas, en la mesura que estos costos corresponguen al període en què l'activitat es du a terme efectivament.  
Tenint en compte el que s'establix en l'article 83.3 de l'RLGS, la fracció del cost total que es considera cost indirecte imputable a l'activitat subvencionada s'establix en un màxim del 10 %.  
  
Sèptim. Quantia de l'ajuda  
La quantia màxima que pot rebre cada actuació subvencionable serà de 30.000,00 euros, sense que en cap cas la subvenció puga ser d'una quantia que supere el cost de l'activitat subvencionada.  
  
Una mateixa entitat podrà presentar diverses accions, i en este cas haurà de presentar una sol·licitud per cada acció o actuació. De conformitat amb el que s'establix en l'art. 13.3 de les bases reguladores, una mateixa entitat sol·licitant podrà presentar un màxim de 4 sol·licituds en cada convocatòria.  
L'import total màxim de les ajudes que podrà sol·licitar una mateixa entitat beneficiària en cada convocatòria anual no podrà ser superior als 100.000 euros.  
De conformitat amb el que es preveu en l'article 10 de les bases reguladores, estes ajudes són compatibles amb la percepció d'altres subvencions, ajudes, ingressos o recursos per a la mateixa finalitat per les entitats beneficiàries, procedents de qualssevol administracions o ens públics o privats, siguen nacionals, de la Unió Europea o d'organismes internacionals.  
  
Octau. Presentació de sol·licituds i documentació que cal aportar-hi  
1. Les sol·licituds per a l'obtenció d'estes subvencions, juntament amb la documentació requerida, es presentaran exclusivament de manera telemàtica, de conformitat amb el que es disposa en l'article 14.2 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC), d'acord amb els models oficials disponibles en la Seu Electrònica de la Generalitat (https://sede.gva.es), mitjançant el procediment que figurarà publicat i disponible en la mateixa Seu Electrònica de la Generalitat.  
L'accés directe a este tràmit estarà disponible en l'enllaç següent: https://www.gva.es/es/inicio/procedimientos'id\_proc=G19854  
Tant la sol·licitud com la resta dels documents que cal presentar-hi s'han de firmar electrònicament, amb certificació de persona jurídica, emesa per qualsevol de les entitats admeses pel portal electrònic de la Generalitat, o amb certificació digital del seu representant, que s'ha d'haver registrat prèviament en el Registre de representants de la Generalitat.  
Les incidències de tramitació electrònica relacionades amb qüestions técnics-informàtiques s'atendran mitjançant l'adreça de correu electrònic: generalitat\_en\_ozl@mpt.fx  
Els dubtes relacionats amb el contingut d'esta convocatòria seran atesos, exclusivament, mitjançant l'adreça de correu electrònic següent: jaikflyothe@ywr.gl  
Una mateixa entitat sol·licitant podrà presentar un màxim de quatre sol·licituds en cada convocatòria. Cada sol·licitud inclourà únicament una acció o actuació. L'import total màxim de les ajudes que podrà sol·licitar una mateixa entitat beneficiària no podrà ser superior als 100.000 euros.  
Les organitzacions integrades en altres entitats d'àmbit superior no podran presentar sol·licituds les actuacions de les quals versen sobre la mateixa matèria que les realitzades per estes últimes.  
2. Les sol·licituds han d'anar acompanyades de la documentació següent, que s'annexarà en el tràmit telemàtic:  
a) Annex I (DATCOINS) - Ajudes en matèria de col·laboració institucional: Dades bàsiques, segons model normalitzat disponible en el tràmit telemàtic.  
b) Annex II (CRIVCOIN) - Autobaremació dels criteris de valoració (articLE 16 Orde de bases reguladores), segons model normalitzat disponible en el tràmit telemàtic.  
c) Annex III (PRECOINS) - Pressupost desglossat i programació d'activitats, segons model normalitzat disponible en el tràmit telemàtic, que inclourà:  
- Pressupost desglossat per partides, segons gastos subvencionables i detall d'accions de realització directa o realització mitjançant subcontractació amb tercers. Este pressupost s'ha d'ajustar a la quantia màxima de subvenció a concedir d'acord amb el que s'assenyala en l'article 9 de les bases reguladores.  
- Programació de les activitats previstes, amb expressió de la seua modalitat, lloc i calendari previsible de realització.  
d) Acord adoptat per l'òrgan competent de la sol·licitant pel qual s'aprove la presentació de la sol·licitud de subvenció.  
e) Dades de domiciliació bancària que, en tot cas, s'han d'indicar en el formulari web de sol·licitud general de subvenció del tràmit telemàtic.  
Caldrà formalitzar-ho a través del tràmit telemàtic denominat «Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat», en el cas que no s'hagen presentat les dades de domiciliació bancària amb anterioritat davant de la Generalitat Valenciana o si, amb posterioritat, eixes dades han experimentat qualsevol variació.  
El tràmit mencionat està disponible en l'enllaç següent:   
https://www.gva.es/va/inicio/procedimientos'id\_proc=22075&version=amp  
f) Si en el formulari web de sol·licitud de subvenció no s'autoritza la conselleria competent en matèria de treball perquè obtinga de manera directa, a través de certificats telemàtics, l'acreditació del compliment de les seues obligacions tributàries (Estat i Generalitat Valenciana), o s'oposa a eixa obtenció respecte al compliment de les seues obligacions davant de la Seguretat Social, s'han de presentar, llavors, les certificacions següents:  
- De l'Agència Estatal d'Administració Tributària (AEAT), el certificat que acredite que l'entitat sol·licitant es troba al corrent de les seues obligacions tributàries.  
- De l'Agència Tributària Valenciana (ATV), el certificat que acredite que l'entitat sol·licitant no té deutes de naturalesa tributària amb la Generalitat Valenciana.  
- De la Tresoreria General de la Seguretat Social (TGSS), el certificat que acredite que l'entitat sol·licitant es troba al corrent en el compliment de les seues obligacions amb la Seguretat Social.  
Tots estos certificats acreditatius expedits per les administracions tributàries i per la Seguretat Social tindran una validesa de sis mesos des de la data d'expedició.  
3. L'òrgan instructor podrà, en qualsevol moment, recaptar de les organitzacions interessades l'aportació addicional dels documents i les dades aclaridores que considere necessaris per a comprovar el compliment exacte de les condicions exigides en les bases reguladores.  
  
Nové. Termini de presentació de sol·licituds  
El termini de presentació de sol·licituds serà des del 10.06.2024 fins al 25.06.2024, els dos dies inclosos. Només s'admetran les sol·licituds que s'hagen gravat en el registre electrònic de la Generalitat fins a les 23.59.59 hores de l'últim dia del termini de presentació (hora oficial peninsular espanyola).  
  
Dècim. Esmena de sol·licituds  
L'òrgan instructor verificarà el compliment dels requisits de les sol·licituds presentades, així com de les condicions per a adquirir la condició de beneficiària; procedirà a requerir, si és el cas, l'esmena de les deficiències observades o l'aportació de la documentació preceptiva que no s'hi adjunte, i concedirà un termini de deu dies a la sol·licitant amb indicació que, si no ho fa així, s'entendrà que ha desistit de la seua petició, prèvia resolució que haurà de ser dictada en els termes previstos en l'article 21 de l'LPAC.  
L'esmena o aportació de documentació a iniciativa de l'entitat sol·licitant s'ha de fer utilitzant el tràmit de la Guia PROP denominat «Ajudes per al foment de la col·laboració institucional a través d'accions sectorials i intersectorials, mitjançant programes o actuacions en matèria de prevenció de riscos laborals a la Comunitat Valenciana (TRCOIN). Treball», en l'apartat «Esmena», en l'enllaç següent:  
  
https://www.gva.es/va/inicio/procedimientos'id\_proc=19574  
  
Onzé. Criteris de valoració de les sol·licituds  
Les sol·licituds presentades dins del termini i en la forma corresponent es valoraran d'acord amb els criteris següents, i es podran obtindre com a màxim 10 punts per cada un d'estos, amb un màxim de 40 punts:  
  
Criteris de valoració Puntuació parcial màxima  
a) En funció de l'àmbit geogràfic, es valorarà la implantació geogràfica de l'entitat sol·licitant dins de la Comunitat Valenciana: 10  
- Local: 3 punts   
- Comarcal: 5 punts   
- Provincial: 7 punts   
- Autonòmica: 10 punts   
b) En funció de la projecció de l'actuació en l'àmbit territorial sobre el qual es propose realitzar l'acció: 10  
- Actuacions realitzades amb projecció en una província: 5 punts   
- Actuacions amb projecció en dos províncies: 7 punts   
- Actuacions amb projecció en les tres províncies de la Comunitat Valenciana: 10 punts   
c) En funció de les seccions d'activitat sobre les quals es propose realitzar l'actuació: 10  
- Per a les tres seccions d'activitat econòmica amb més índex d'incidència total d'accidents amb baixa en jornada de treball a la CV i que el nombre total d'accidents de treball amb baixa en la secció d'activitat mencionada siga superior a 50, segons l'últim informe anual disponible de sinistralitat elaborat per l'INVASSAT, en el moment de la publicació de la convocatòria: 10 punts   
- Per a les quatre seccions d'activitat econòmica següents en les quals l'índex d'incidència total d'accidents amb baixa en jornada de treball haja sigut superior a la CV i que el nombre total d'accidents de treball amb baixa en la secció d'activitat mencionada siga superior a 50, segons l'últim informe anual disponible de sinistralitat elaborat per l'INVASSAT, en el moment de la publicació de la convocatòria: 7 punts   
- Per a la resta de les seccions d'activitat econòmica: 5 punts   
d) Pla d'actuació: 10  
- Dirigit a dones, persones desocupades, immigrants, grups amb necessitat de protecció especial, persones amb discapacitat; en este cas es facilita l'accessibilitat als materials i la documentació: 5 punts   
- Proporcionar a totes les persones assistents els materials elaborats amb motiu de l'acció, que permeten el seguiment, la comprensió i la posterior plasmació pràctica dels coneixements adquirits:  
 2,5 punts   
- La publicació en la pàgina web de la sol·licitant del material elaborat amb motiu de l'acció, perquè es pose en coneixement de tercers i perquè es projecte i s'utilitze en favor d'una cultura de prevenció de riscos laborals: 2,5 punts   
  
  
El crèdit es distribuirà per orde de la puntuació més alta fins que s'haja esgotat la disponibilitat pressupostària.  
En cas que hi haja igualtat en la puntuació, s'atorgarà preferència per a la concessió de la subvenció a aquelles entitats que, segons l'article 11 del Decret 118/2022, de 5 d'agost, del Consell, disposen d'un pla d'igualtat registrat per l'Autoritat Laboral, segons el que es disposa en Reial decret 901/2020, de 13 d'octubre, fins i tot quan no estiguen obligades legalment.  
Si persistix la igualtat, s'atorga preferència a aquelles que tinguen la qualificació d'entitat valenciana socialment responsable, obtinguda de la manera establida reglamentàriament en desplegament del títol III de la Llei 18/2018, de 13 de juliol, de la Generalitat, per al foment de la responsabilitat social.  
Si finalment persistix la igualtat, el criteri de concessió serà per orde de registre d'entrada de la sol·licitud.  
Es considerarà com a moment de presentació de la sol·licitud aquell en què s'haja aportat íntegrament la documentació exigida en esta convocatòria, siga per mitjà de les aportacions voluntàries de documentació realitzades per les entitats interessades o mitjançant l'esmena efectuada per estes després del requeriment formulat per l'òrgan instructor d'estes ajudes.  
  
Dotzé. Comissió de valoració  
Per a la valoració dels criteris de baremació es constituirà una comissió de valoració adscrita a la direcció general competent en matèria de treball, la composició i el funcionament de la qual seran els que establix l'article 15 de les bases reguladores.  
De conformitat amb el que es disposa en l'article 14 de les bases reguladores, l'òrgan instructor traslladarà a la Comissió de Valoració els corresponents expedients, acompanyats d'una relació ordenada per orde de puntuació de les sol·licituds rebudes i d'un informe en el qual es faça constar les sol·licituds denegades i els motius de la denegació.  
  
La Comissió de Valoració elaborarà un informe d'avaluació de les sol·licituds presentades segons els criteris de valoració establits. En este informe s'establirà una prelació per orde de més a menys puntuació.  
  
La Comissió de Valoració formularà una proposta de concessió, que elevarà, a través de l'òrgan instructor, a l'òrgan competent per a resoldre, juntament amb el seu informe d'avaluació de les sol·licituds. La proposta de concessió ha de contindre la relació de sol·licitants que complixen els requisits exigits, indicar l'orde de prelació que els haja correspost en aplicació dels criteris que fixa l'article 16 de les bases reguladores i fer constar, igualment, la quantia de la subvenció proposada per a cada un d'estos.  
  
Tretzé. Resolució de concessió  
1. La competència per a resoldre sobre les sol·licituds presentades correspon a la persona titular de la direcció general competent en matèria de treball.  
2. El termini màxim per a resoldre i notificar la resolució procedent serà de sis mesos a comptar des de l'endemà de la publicació d'esta convocatòria. Una vegada transcorregut este termini sense que s'haja notificat cap resolució expressa, les entitats interessades podran entendre desestimades les seues sol·licituds per silenci administratiu, d'acord amb el que preveu l'article 25.5 de l'LGS.  
Això, sense perjuí que subsistisca l'obligació legal de l'Administració de resoldre expressament sobre la petició formulada.  
La resolució haurà de ser motivada.  
3. Les resolucions que es dicten es notificaran a les entitats interessades en els termes que preveu la legislació vigent en matèria de procediment administratiu comú.  
4. Es procedirà a la publicació en el Diari Oficial de la Generalitat Valenciana de les subvencions concedides, amb expressió de la convocatòria, el programa i el crèdit al qual s'imputen; l'empresa beneficiària; la quantitat concedida, i la finalitat de la subvenció, així com en la Base de dades nacional de subvencions, en els termes previstos en els articles 18 i 20 de l'LGS.  
5. Les resolucions de concessió o denegació de les ajudes esgotaran la via administrativa i, contra estes, es podran interposar els recursos que establisca la mateixa resolució de concessió, segons el que s'establix en l'LPAC i la Llei 29/1998, de 13 de juliol, reguladora de la jurisdicció contenciosa administrativa.  
  
Catorzé. Modificació de la resolució  
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions o ens públics o privats, nacionals o internacionals, podrà donar lloc, amb la prèvia instrucció del procediment corresponent amb audiència a l'entitat interessada, a la modificació o revocació de la resolució de concessió.  
  
  
Quinzé. Pagament de la subvenció i règim de garanties  
1. L'abonament de la subvenció es farà a les beneficiàries de la manera següent:  
a) Un acompte del 30% de l'import de la subvenció en el termini d'un mes a partir de la data de notificació de la resolució de concessió, amb la prèvia sol·licitud de l'entitat beneficiària de l'ajuda.  
b) El 70% restant s'abonarà quan concloga l'acció o el programa per als quals es concedisca la subvenció, una vegada s'haja justificat la realització de l'acció subvencionada.  
2. De conformitat amb el que disposa l'article 34 de l'LGS, no es podrà realitzar el pagament de la subvenció mentres la beneficiària no estiga al corrent en el compliment de les seues obligacions tributàries i davant de la Seguretat Social, o siga deutora per resolució de procedència de reintegrament.  
3. Es produirà la pèrdua del dret al cobrament total o parcial de la subvenció en el supòsit de falta de justificació o de concurrència d'alguna de les causes previstes en l'article 37 de l'LGS, i serà aplicable el règim previst en l'article 25 de les bases reguladores.  
4. Quant al règim de garanties, les entitats beneficiàries estaran exonerades de la constitució de garanties, en virtut de l'article 171.5.f de l'LHPS, que establix l'exoneració d'aquelles entitats sense ànim de lucre, així com les federacions o agrupacions d'estes -entre les quals s'inclouen les organitzacions empresarials i sindicals, de manera genèrica-, sempre que desenvolupen projectes o programes vinculats a les àrees d'ocupació, formació i qualificació professional, entre altres.  
  
  
Setzé. Justificació de la subvenció  
La justificació de la subvenció es realitzarà, com a màxim, el 30 de novembre (inclusivament) de l'exercici en què es concedisca la subvenció i la presentació es durà a terme a través del tràmit telemàtic de la Guia PROP denominat «Ajudes per al foment de la col·laboració institucional a través d'accions sectorials i intersectorials, mitjançant programes o actuacions en matèria de prevenció de riscos laborals a la Comunitat Valenciana (TRCOIN). Treball», en l'apartat «Justificació», en l'enllaç següent:  
https://www.gva.es/es/inicio/procedimientos'id\_proc=G19854  
D'acord amb el que s'establix en l'article 22 de les bases reguladores, la modalitat de justificació d'estes subvencions serà la de compte justificatiu amb aportació d'informe d'auditoria en els termes previstos en l'article 74 de l'RLGS.  
El compte justificatiu incorporarà, a més de la memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, a què es referix l'apartat 1 de l'article 72 de l'RLGS, una memòria econòmica abreujada que contindrà, per remissió a l'article 7 de les bases reguladores, un estat representatiu dels gastos incorreguts en la realització de les activitats subvencionades, degudament agrupats, i, si és el cas, les quantitats inicialment pressupostades i les desviacions esdevingudes.  
La memòria d'actuació justificativa mencionada ha d'incloure, com a mínim, el contingut següent:  
a) Una relació de les activitats realitzades, indicant el lloc, la data de realització i el nombre d'assistents, si és el cas, així com el cost total.  
  
b) Identificació del personal moderador, ponent i conferenciant que haja participat en cada acció de les previstes en l'article 5.2 de les bases reguladores, mitjançant document que ha de ser firmat per aquell i per qui represente l'entitat beneficiària.  
c) La documentació justificativa de la formació professional o acadèmica del personal tècnic encarregat de la realització o direcció de cada acció subvencionada.  
d) La identificació de les persones empresàries i treballadores que han assistit a l'acció subvencionada mitjançant un document en el qual s'identifique esta acció, així com les dades d'aquelles (nom, cognoms i NIF) i de l'empresa en la qual treballen (denominació i NIF).  
e) Quan es duguen a terme accions de difusió previstes en l'article 5.2 de les bases reguladores, s'acompanyaran d'un exemplar del document gràfic o material que acredite la realització d'estes accions de difusió. Estos materials, una vegada es faça la comprovació oportuna, els retirarà la mateixa entitat en un termini de dos mesos des del pagament final de la subvenció. En cas que no es retiren, passaran a ser propietat de l'Administració.  
f) Quan l'acció de difusió consistisca en la creació d'una pàgina web, o la creació de continguts digitals per a difondre'ls en internet, l'entitat beneficiària ha d'aportar documentació justificativa que acredite el caràcter nou d'este contingut o pàgina web, així com dades estadístiques sobre els accessos realitzats des de la seua creació.  
  
Desseté. Minoració, revocació i reintegrament de les ajudes  
1. Procedirà la revocació i el reintegrament total de les quantitats percebudes i l'exigència de l'interés de demora generat des del moment del pagament de la subvenció fins a la data en què s'acorde la procedència del reintegrament (o la data en què la deutora ingresse el reintegrament si és anterior a esta), o bé la declaració de la pèrdua del dret a cobrar-la si este pagament no s'ha fet, en cas que concórrega alguna de les causes previstes en l'article 37 de l'LGS.  
2. Igualment, procedirà el reintegrament de les quantitats percebudes en excés i l'exigència de l'interés de demora generat des del moment del pagament de la subvenció fins a la data en què s'acorde la procedència del reintegrament, en cas que la beneficiària no haja procedit al reintegrament voluntari previst en l'apartat 2 de l'article 23 de les bases reguladores.  
3. Procedirà la minoració o, si és el cas, el reintegrament parcial de les quantitats concedides quan la beneficiària no justifique el total de l'import subvencionat, en una quantia igual a la diferència entre el que s'ha concedit i el que s'ha justificat efectivament, més els interessos de demora, si és el cas.  
4. El procediment de reintegrament l'iniciarà la direcció general competent en matèria de treball seguint les disposicions generals sobre procediment administratiu comú, amb les especialitats assenyalades en l'article 172 de l'LHPS.  
  
Dihuité. Mitjà de notificació  
Les resolucions i els actes de tràmit es notificaran electrònicament en els termes que establix la normativa de procediment administratiu comú.  
  
Denové. Tractament de dades de caràcter personal  
Les subvencions objecte de la convocatòria requerixen el tractament de dades personals de les persones sol·licitants de la subvenció, els representants i tercers, en els termes següents:  
1. Responsable del tractament: Conselleria d'Educació, Universitats i Ocupació, amb domicili en l' av. Campanar, 32, 46644 València; adreça electrònica: oglcpvbecvvrxbthpcvnwney@mzk.yw  
2. Finalitat del tractament i tractaments afectats: atendre la sol·licitud presentada segons el que establixen la convocatòria; les bases reguladores; l'LGS, i la seua normativa de desplegament, i, supletòriament, l'LPAC (vegeu el Registre d'activitats del tractament).  
  
3. Origen de les dades: les dades personals arreplegades procedixen de les sol·licituds presentades per la persona interessada o el seu representant.  
4. Registre d'activitats de tractament:  
https://ceice.gva.es/va/registre-de-tractament-de-dades/-/documentos/Pz31ntsHVw0A/folder/640299894  
5. Drets de les persones sol·licitants:  
a) Drets de les persones interessades:  
Les persones interessades tenen dret a sol·licitar l'accés a les seues dades personals, la rectificació o supressió d'estes, la limitació del seu tractament o oposar-s'hi. Per a exercir els drets cal presentar un escrit davant de la Subsecretaria de la Conselleria d'Educació, Universitats i Ocupació.  
Haurà d'especificar quin d'estos drets sol·licita que li siga satisfet i, si no autoritza l'obtenció de dades d'identitat de la persona sol·licitant o, si és el cas, de la persona que la represente legalment, haurà d'aportar la corresponent documentació acreditativa de la identitat i representació. També podrà exercir els seus drets de manera telemàtica a través de l'enllaç següent:   
https://www.gva.es/va/inicio/procedimientos'id\_proc=19751  
b) Reclamació davant de l'Agència Espanyola de Protecció de Dades:  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant de l'Agència Espanyola de Protecció de Dades a través de la seu electrònica, accessible a través de la pàgina web:   
https://www.aepd.es/  
6. Delegat o delegada de Protecció de Dades:  
En tot cas, les persones sol·licitants podran contactar amb el delegat o delegada de Protecció de Dades de la Generalitat Valenciana a través de:  
Adreça electrònica: zmo@wtk.ui  
Adreça postal: passeig de l'Albereda, 16 - 46842 València.  
En tota la gestió de les ajudes s'ha de garantir una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades que permeten aconseguir la integritat i la confidencialitat de les dades.  
  
Vinté. Verificació telemàtica de dades  
1. D'acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar les dades manifestades per les persones interessades amb la finalitat de comprovar-ne l'exactitud.  
2. La potestat de verificació inclou verificar la identitat de la persona sol·licitant o, si és el cas, de la representant legal, i consultar les dades següents, que consten en la Base de dades nacional de subvencions (BDNS): les subvencions i les ajudes que se li han concedit, incloent-hi aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
Vint-i-uné. Transparència  
1. Sense perjuí de les obligacions de transparència que han de complir les entitats beneficiàries en virtut de l'article 3 de la Llei 19/2013, de 9 de desembre, de transparència, accés a la informació pública i bon govern; l'article 4 de la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, han de complir les obligacions següents:  
  
a) Subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment.  
b) Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
2. El compliment de les obligacions de publicitat activa s'ha de realitzar a través del portal web de l'organització sindical o empresarial, o bé utilitzant els mitjans electrònics de l'organització, l'associació o l'agrupació a la qual puga pertànyer.  
  
Vint-i-dosé. Recursos  
Contra esta resolució, que esgota la via administrativa, es podrà interposar un recurs de reposició davant del mateix òrgan en el termini d'un mes a comptar des de l'endemà del dia en què tinga lloc la seua publicació, de conformitat amb el que establixen els articles 123 i 124 de l'LPAC, o bé directament un recurs contenciós administratiu en el termini de dos mesos, comptats des de l'endemà de publicar-se, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que es puga interposar qualsevol altre recurs dels previstos en la legislació vigent.  
  
  
València, 3 de juny de 2024.- El director general de Treball, Cooperativisme i Seguretat Laboral: Andrés Lluch Figueres.